Kommer oor inflasiestyging(Argieffoto: pixabay) Die verhoogde jaarlikse verbruikersprysinflasie (VPI) van 5,7% in Februarie tot 5,9% in Maart vanjaar gee rede tot kommer oor die lewenskoste waaraan werkers onderwerp word. Hierdie verhoging is Woensdag deur Statistieke SA bekendgemaak. Die verbruikersprysindeks het in Maart vanjaar met 1% maand tot maand toegeneem. Die belangrikste bydraers tot die 5,9% jaarlikse inflasiekoers was voedsel en nie-alkoholiese drankies, behuising en nutsdienste, vervoer, en diverse goedere en dienste. Voedsel en nie-alkoholiese drankies het op ’n jaargrondslag met 6,2% gestyg en 1,1 persentasiepunte tot die algehele VPI‑ jaarlikse koers van 5,9% bygedra. Volgens Abigail Moyo, woordvoerder van die vakbond Uasa, veroorsaak die oorlog tussen Rusland en Oekraïne dat voedsel en ander noodsaaklike goedere, wat die primêre drywers van verhoogde VPI is, steeds ’n aansienlike uitwerking op die prys van brandstof en basiese goedere. “Maart het ook kwartaallikse opnames van huurgeld, huiswerkerlone en jaarlikse onderwysgeldverhogings ingesluit, wat na verwagting sou styg en bydra tot ’n hoër VPI,” sê Moyo. “Ekonome het gewaarsku oor ’n verwagte VPI-piek teen Junie, wat beteken dat die ergste nog voorlê vir platsakwerkers wat reeds sukkel om uit te kom met die bietjie wat hulle het.” UASA moedig sy lede en Suid-Afrikaanse verbruikers aan om huishoudelike en ander bestedingsplanne noukeurig te deurdink voordat hulle hul beursies oopmaak.